*****

ΚΑΝΟΝΙΣΜΟΣ (ΕΟΚ) αριθ. 3029/84 ΤΗΣ ΕΠΙΤΡΟΠΗΣ

της 29ης Οκτωβρίου 1984

σχετικά με τη διάθεση σε μειωμένη τιμή βουτύρου που προορίζεται για την άμεση κατανάλωση στην Ελλάδα και στην Ιταλία

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 804/68 του Συμβουλίου της 27ης Ιουνίου 1968 περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), όπως τροποποιήθηκε τελευταία από τον κανονισμό (ΕΟΚ) αριθ. 1557/84 (2), και ιδίως το άρθρο 6 παράγραφος 7, το άρθρο 12 παράγραφος 3 και το άρθρο 28,

Εκτιμώντας:

ότι εν όψει των εορτών του τέλους του έτους η Επιτροπή ενέκρινε τον κανονισμό (ΕΟΚ) αριθ. 2956/84 (3), που επιτρέπει τη διάθεση σε μειωμένη τιμή βουτύρου που προέρχεται από δημόσια αποθέματα ή αποτέλεσε αντικείμενο ιδιωτικής αποθεματοποίησης και που προορίζεται για την άμεση κατανάλωση στην Κοινότητα·

ότι όσον αφορά την Ελλάδα και την Ιταλία, οι οποίες δεν διαθέτουν στο έδαφός τους δημόσια αποθέματα βουτύρου ούτε ιδιωτικά αποθέματα με συμβόλαια, όπου συνεπώς τα εν λόγω αποθέματα είναι πολύ περιορισμένα, ο κανονισμός (ΕΟΚ) αριθ. 2957/84 του Συμβουλίου της 22ας Οκτωβρίου 1984 περί της χορηγήσεως ενισχύσεως στην κατανάλωση βουτύρου στην Ιταλία και στην Ελλάδα (4), προβλέπει τη χορήγηση μιας ενισχύσεως στο βούτυρο που προορίζεται για την άμεση κατανάλωση σ' αυτά τα κράτη μέλη, προκειμένου να επιτραπεί στους καταναλωτές αυτών των κρατών μελών να τύχουν, με συγκρίσιμους όρους, μιας μειώσεως της τιμής του βουτύρου· ότι είναι συνεπώς αναγκαίο να θεσπισθούν οι λεπτομέρειες εφαρμογής του κανονισμού (ΕΟΚ) αριθ. 2957/84·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η Ελλάδα και η Ιταλία, μέχρι της ποσότητος που αναφέρεται στο παράρτημα, χορηγούν μια ενίσχυση στο βούτυρο το οποίο δεν αποτελεί αντικείμενο των μέτρων παρεμβάσεως που αναφέρονται στο άρθρο 6 παράγραφος 1 ή 2 του κανονισμού (ΕΟΚ) αριθ. 804/68.

Άρθρο 2

1. Τα πακέτα του βουτύρου που αναφέρονται στο άρθρο 5 παράγραφος 2 του κανονισμού (ΕΟΚ) αριθ. 2956/84 πρέπει να φέρουν στην επάνω επιφάνεια, με γράμματα τουλάχιστον πέντε χιλιοστών ύψους, τις ακόλουθες ενδείξεις:

- «Ειδική πώληση ΕΟΚ» ή/και «Βούτυρο Χριστουγέννων»,

- «Vendita speciale CEE» et/ou «Burro di Natale».

2. Οι συσκευασίες που περιέχουν βούτυρο συσκευασμένο σε μικρά πακέτα που αναφέρονται στο άρθρο 6 παράγραφος 2 του κανονισμού (ΕΟΚ) αριθ. 2956/84 φέρουν, με γράμματα δύο εκατοστών ύψους, μία από τις ακόλουθες ενδείξεις:

- «Βούτυρο σε μειωμένη τιμή (κανονισμός (ΕΟΚ) αριθ. 3029/84)» ,

- «Burro a prezzo ridotto [regolamento (CEE) n. 3029/84)».

Άρθρο 3

1. Στο βούτυρο που αναφέρεται στο άρθρο 1 χορηγείται ενίσχυση 160 ECU ανά 100 χιλιόγραμμα.

Οι κάτοχοι του βουτύρου απευθύνουν πριν από την 1η Φεβρουαρίου 1985 τις αιτήσεις ενισχύσεως στον οργανισμό παρεμβάσεως, ορίζοντας επακριβώς τις προελεύσεις του βουτύρου, την ποσότητα, την ημερομηνία και το κέντρο συσκευασίας που προβλέπεται για τη συσκευασία σε μικρά πακέτα. Ωστόσο, τα ενδιαφερόμενα κράτη μέλη μπορούν να ορίσουν μικρότερη προθεσμία για την υποβολή των αιτήσεων ενισχύσεως.

2. Ο οργανισμός παρεμβάσεως, το ταχύτερο δυνατόν, εγκρίνει ή απορρίπτει, ενδεχομένως μερικά, το δικαίωμα ενισχύσεως που θα χορηγηθεί μετά από συσκευασία και θέση στην άμεση κατανάλωση του εν λόγω βουτύρου.

Η συσκευασία σε μικρά πακέτα γίνεται στο κράτος μέλος όπου το βούτυρο θα τεθεί στην άμεση κατανάλωση εντός μεγίστης προθεσμίας 45 ημερών, η οποία υπολογίζεται από την ημερομηνία εγκρίσεως που αναφέρεται στο προηγούμενο εδάφιο σε μια εγκατάσταση που είναι εγκεκριμένη για το σκοπό αυτό από το εν λόγω κράτος μέλος και με τους όρους που καθορίζονται από αυτό το κράτος μέλος.

3. Όσον αφορά κυρίως την κατανομή μεταξύ των ενδιαφερομένων της ποσότητας του βουτύρου που αναφέρεται στο παράρτημα, τη συσκευασία του σε μικρά πακέτα, την εμπορία του και την καταβολή της ενισχύσεως, εφαρμόζονται οι διατάξεις του άρθρου 4 και του άρθρου 5 παράγραφοι 1 και 2, καθώς και τα άρθρα 7, 8, 9 και 10 του κανονισμού (ΕΟΚ) αριθ. 2956/84. Ωστόσο, το βούτυρο μπορεί να διατεθεί στο εμπόριο αφού αποτελέσει αντικείμενο αναμείξεων.

4. Οι διατάξεις του κανονισμού (ΕΟΚ) αριθ. 1687/76 εφαρμόζονται στο βούτυρο που αναφέρεται στο άρθρο 1 από την ημέρα συσκευασίας σε μικρά πακέτα.

Άρθρο 4

Η Ελλάδα και η Ιταλία διαβιβάζουν στην Επιτροπή, την τρίτη κάθε εβδομάδας, τις ποσότητες βουτύρου οι οποίες προέρχονται από την αγορά, ορίζοντας επακριβώς τις ποσότητες οι οποίες έγιναν δεκτές ή απορρίφθηκαν.

Άρθρο 5

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 29 Οκτωβρίου 1984.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 148 της 28. 6. 1968, σ. 13.

(2) ΕΕ αριθ. L 150 της 6. 6. 1984, σ. 6.

(3) ΕΕ αριθ. L 279 της 23. 10. 1984, σ. 4.

(4) ΕΕ αριθ. L 280 της 24. 10. 1984, σ. 1.

ΠΑΡΑΡΤΗΜΑ

Ελλάδα: 2 500 τόνοι

Ιταλία: 27 700 τόνοι.